Virallinen lehti nro C 249 , 25/09/1995 s. 0205



A4-0167/95 Päätöslauselma, johon sisältyvät parlamentin suositukset komissiolle ja neuvostolle biologista monimuotoisuutta koskevan yleissopimuksen täytäntöönpanosta Euroopan parlamentti, joka - ottaa huomioon tilapäisen asiantuntijaryhmän perustamisen bioturvallisuutta käsittelevän pöytäkirjan laatimisen yksityiskohtaisia järjestelyjä varten, - ottaa huomioon 25. kesäkuuta 1993 (( EYVL C 194, 19.7.1993, s. 401)) antamansa päätöslauselman ehdotuksesta neuvoston päätökseksi biologista monimuotoisuutta koskevan yleissopimuksen tekemisestä (KOM(92)0509 - C3-0046/93), - ottaa huomioon 25. lokakuuta 1993 tehdyn neuvoston päätöksen (( EYVL L 309, 13.12.1993, s. 1)) biologista monimuotoisuutta koskevan yleissopimuksen tekemisestä, - ottaa huomioon työjärjestyksensä 90 artiklan 5 kohdan, - ottaa huomioon ympäristö-, terveys- ja kuluttajansuojavaliokunnan mietinnön (A4-0167/95), A. ottaa huomioon, että Euroopan unioni ja suurin osa jäsenvaltioista ovat ratifioineet biologista monimuotoisuutta koskevan yleissopimuksen, joka avattiin allekirjoittamista varten Yhdistyneiden kansakuntien ympäristö- ja kehityskonferenssissa Rio de Janeirossa kesäkuussa 1992, B. ottaa huomioon, että biologista monimuotoisuutta koskevan yleissopimuksen 19.3 artiklassa sopimusosapuolet velvoitetaan pohtimaan niiden toimenpiteiden tarpeellisuutta ja soveltuvia menettelytapoja - mahdollisesti aiheesta laadittava pöytäkirja - jotka kohdistuvat geneettisesti muunneltujen elävien organismien turvalliseen käsittelyyn, siirtoon ja hyödyntämiseen, jolla voi olla epäsuotuisia vaikutuksia biologisen monimuotoisuuden säilymiseen ja kestävään käyttöön, C. ottaa huomioon, että Yhdistyneiden kansakuntien ympäristöalan ohjelmassa muodostettiin erityinen elin (Paneeli 4) pohtimaan tätä asiaa ja että Paneeli 4 päätyi maaliskuussa 1993 siihen tulokseen, että biologista monimuotoisuutta koskevaan yleissopimukseen on tarpeen liittää kansainvälinen, laillisesti sitova pöytäkirja bioturvallisuudesta, D. ottaa huomioon, että antaessaan Euroopan yhteisön ratifioimispäätöstä koskevan lausuntonsa, Euroopan parlamentti antoi tukensa Paneeli 4:n johtopäätöksille, E. ottaa kuitenkin huomioon, että Euroopan unionin edustajat eivät saatujen tietojen mukaan edistäneet tämänkaltaisen pöytäkirjan hyväksymistä biologista monimuotoisuutta koskevan yleissopimuksen osapuolten ensimmäisessä konferenssissa ja sitä edeltävissä valmistelevissa kokouksissa, vaan kannattivat sen sijaan vapaaehtoisten suuntaviivojen järjestelmää, F. ottaa huomioon, että on perustettu hallitusten nimittämä, avoin ja tilapäinen asiantuntijaryhmä, joka kokoontuu Madridissa, Espanjassa 24. - 28. heinäkuuta 1995 pohtimaan edelleen biologista monimuotoisuutta koskevaan sopimukseen liitettävän bioturvallisuutta käsittelevän pöytäkirjan tarpeellisuutta ja sitä koskevia järjestelyjä antaakseen suosituksen sopimuspuolten toiselle konferenssille, joka pidetään Indonesiassa marraskuussa 1995, G. ottaa huomioon, että viimeaikaisten tietojen mukaan geneettisesti muunneltujen organismien kansainvälinen kauppa on huomattavaa eikä sitä lainkaan valvota, ja että kyseisiä organismeja on tahallisesti päästetty moniin kehitysmaihin, joilla ei ole tarvittavaa lainsäädäntöä tai infrastruktuuria niiden turvallisen käytön varmistamiseksi, ja että tämä tilanne vaarantaa koko planeetan biosfäärin, I. Antaa komissiolle ja neuvostolle seuraavat suositukset: 1. Toistaa jyrkän kantansa siitä, että bioturvallisuutta käsittelevä kansainvälinen ja laillisesti sitova pöytäkirja on tarpeen ja kiireellinen ja että sen tekemisestä on sovittava viipymättä biologista monimuotoisuutta koskevan yleissopimuksen osapuolten neuvotteluissa; 2. Pyytää neuvostoa valtuuttamaan EU:n edustajat esittämään sopimuspuolten toisessa konferenssissa sekä kaikissa valmistelevissa kokouksissa, joissa EU on edustettuna, kuten Madridin kokouksessa heinäkuussa 1995, kannan, jonka mukaan bioturvallisuutta käsittelevä laillisesti sitova pöytäkirja on tehtävä kiireellisesti; 3. Katsoo, että bioturvallisuutta koskevassa pöytäkirjassa on säänneltävä geneettisesti muunneltujen organismien ja niiden tuotteiden koko elinkaari ja katettava kaikki näkökohdat, jotka liittyvät tutkimukseen, kehitykseen, käsittelyyn, käyttöön, siirtojen turvallisuuteen sekä organismien varmistettuun eliminoimiseen käytön jälkeen joko suljetuissa olosuhteissa tai vapauttamalla ne ympäristöön; koska on vaikeaa ennakoida mahdolliset seuraukset, kun geneettisesti muunneltuja organismeja vapautetaan ympäristöön, geneettisesti muunneltujen organismien ympäristöön vapauttaminen on aina perustettava ennaltavarautumisen periaatteeseen tapauskohtaisesti ja vaihe vaiheelta; 4. Katsoo, että bioturvallisuutta koskevaan pöytäkirjaan on sisällyttävä ainakin seuraavat seikat: a) Geneettisesti muunneltujen organismien siirtojen ja käytön vaikutukset muihin ympäristöihin kuin siihen ympäristöön, jossa ne on kehitetty ja testattu; b) Kumulatiivinen vaikutus luonnollisiin ekosysteemeihin ajan kuluessa, kun geneettisesti muunneltujen organismien määrä kasvaa jatkuvasti; c) Ympäristöriskien kattavan arvioinnin menettelyt, mukaan lukien arviointi geneettisesti muunneltujen organismien vaikutuksesta muihin lajeihin ja vuorovaikutuksesta muiden lajien kanssa, johon tarkasteluun on sisällytettävä myös mikro-organismit, sekä ennuste esitetyn arvioinnin toteutumisen todennäköisyydestä; d) Arviointi geneettisesti muunneltujen organismien ja niiden tuotteiden vaikutuksesta ihmisten terveyteen; e) Arviointi geneettisesti muunneltujen organismien ja niiden tuotteiden sosiaalis- taloudellisista vaikutuksista, mukaan lukien alkuperäis- ja paikallisväestöjen käyttämien perinteisten biologisten luonnonvarojen osittainen tai täydellinen korvaaminen sekä yleiset vaikutukset perinteiseen tietämykseen ja teknologioihin; f) Kirjallisen ja kattavan hyväksynnän myöntämisperiaatteiden ja menetelmien kuvaus, johon sisältyy muunneltujen organismien ja niiden tuotteiden pakollista merkitsemistä kansallisella ja kansainvälisellä tasolla koskevat määräykset, jotta tarkastelun kohteista voidaan toimittaa asianmukaiset tiedot; g) asianmukaisten riskienhallintatoimenpiteiden kuvaus, mukaan lukien kaupallistamisen ja markkinoinnin jälkeiset toimenpiteet ja kiireellisten toimenpiteiden suunnittelu; h) julkisen mielipiteen osallistuminen hyväksyntää ja tiedon saatavuuden takaamista koskeviin päätöksiin; i) riskienhallinnasta vastaavien henkilöiden pätevyys- ja koulutusvaatimusten määrittely sekä riskienhallinnasta tilapäisesti vastaavien elinten kuvaus, mukaan lukien useita eri tieteenaloja edustavat tutkijat; 5. Pyytää komissiota ja neuvostoa tiedottamaan parlamentille näiden neuvottelujen edistymisestä tai neuvottelujen puuttumisesta, ja toimittamaan parlamentille tekstiluonnoksen parlamentin lausuntoa tai hyväksymistä varten, ennen kuin kyseinen teksti allekirjoitetaan Euroopan unionin nimissä; 6. Kehottaa konferenssin osapuolia hyväksymään geneettisesti muunneltujen organismien siirtoja koskevan kiellon, jos organismien alkuperä- tai kohdemaalla ei ole bioturvallisuutta koskevaa lainsäädäntöä, kunnes biologista monimuotoisuutta koskevaan yleissopimukseen on liitetty kansainvälinen laillisesti sitova pöytäkirja bioturvallisuudesta; 7. Kehottaa jäsenvaltioitaan biologista monimuotoisuutta koskevan yleissopimuksen sopimuspuolina toimimaan siten, että laillisesti sitova pöytäkirja bioturvallisuudesta voidaan hyväksyä mahdollisimman pian; 8. Vetoaa neuvostoon ja komissioon, jotta ne varmistaisivat biologista monimuotoisuutta koskevan yleissopimuksen ja sen pöytäkirjojen tehokkaan täytäntöönpanon varaamalla Euroopan unionin talousarviossa tarkoitukseen riittävät määrärahat; II. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.